+ + + + + रात के साढ़े आठ बजे थे। अधिकतर बन्‍द रहनेवाली समीर की भव्‍य कोठी का द्वार आज खुला हुआ था। बाहर पुलिस की जीप खड़ी थी। आराम से टिककर बैठा वर्दीधारी चालक बीड़ी के कश लगाने में मस्‍त था। अन्‍दर बैठक कक्ष में पुलिस इन्‍स्‍पेक्‍टर तेजवीर सिंह अपने दो सहायकों के साथ पूछताछ में व्‍यस्‍त नजर आ रहे थे। कालोनी के कई अन्‍य व्‍यक्‍ति भी वहां एकत्र थे। समीर की वीरान आंखें और बुझा हुआ चेहरा उसकी व्‍यथा का परिचय दे रहा था। लग रहा था जैसे सर्वस्‍व लुटा बैठा हो। ‘‘कब से गायब हैं आपकी पत्‍नी ?’’ पुलिस अधिकारी ने पूछा। ‘‘सुबह मेरी आंख खुली, तो मैंने उसे बिस्‍तर पर नहीं पाया। सोचा घर के किसी काम में लगी होगी, लेकिन.....’’ ‘‘घर पर कोई बाहरी दरवाजा खुला था?’’